	PRAVILNIK

O NAČINU I POSTUPKU OSTVARIVANJA PRAVA IZ OBAVEZNOG ZDRAVSTVENOG OSIGURANJA 

("Sl. glasnik RS", br. 116/2006, 16/2007 - ispr., 38/2007, 45/2007 - ispr., 97/2007 i 127/2007)


 

I OPŠTE ODREDBE

Član 1 

Ovim pravilnikom bliže se uređuju način i postupak ostvarivanja prava osiguranih lica iz obaveznog zdravstvenog osiguranja, uslovi i način korišćenja zdravstvene zaštite i drugih prava iz obaveznog zdravstvenog osiguranja kod izabranog lekara, način i postupak slobodnog izbora izabranog lekara, standard broja osiguranih lica po jednom izabranom lekaru, kao i način i postupak izbora, odnosno promene izabranog lekara. 

Član 2

Osiguranici iz čl. 17, 22. i 23. Zakona o zdravstvenom osiguranju ("Službeni glasnik RS", br. 107/05 i 109/05 - ispravka) (u daljem tekstu: Zakon), članovi njihovih porodica kao i lica iz člana 28. Zakona, ostvaruju prava iz obaveznog zdravstvenog osiguranja u skladu sa Zakonom i ovim pravilnikom.

II UTVRĐIVANJE SVOJSTVA OSIGURANOG LICA 

Član 3

Svojstvo osiguranog lica utvrđuje matična filijala na osnovu prijave na obavezno zdravstveno osiguranje (u daljem tekstu: prijava) koju podnosi pravno ili fizičko lice u skladu sa Zakonom i ovim pravilnikom.

Za osiguranike iz člana 17. stav 1. tač. 1) i 2), tač. 4)-8), tač. 10), 11) i 13), tač. 15)-18), tačka 21) i tačka 24) Zakona, u slučaju kada je mesto prebivališta osiguranika na području jedne filijale, a sedište obveznika uplate doprinosa na području druge filijale, matična filijala je filijala na čijem području osiguranik ima prebivalište.

Za osiguranike iz člana 17. stav 1. tačka 3) Zakona u slučaju kada postoji razlika u mestu prebivališta osiguranika u odnosu na sedište obveznika uplate doprinosa, matična filijala je filijala na čijem području je sedište obveznika uplate doprinosa.

Za osiguranike iz člana 17. stav 1. tačka 14) Zakona u slučaju kada postoji razlika u mestu prebivališta osiguranika u odnosu na sedište obveznika uplate doprinosa, matična filijala je filijala na čijem području je sedište omladinske, odnosno studentske zadruge.

Izuzetno od stava 2. ovog člana, za osiguranika stranog državljanina iz člana 17. stav 1. tač. 10) i 24) Zakona, koji nema prebivalište na teritoriji Republike Srbije, matična filijala je filijala na čijem području strani državljanin ima boravište.

Član 3a

Za osiguranike iz člana 17. stav 1. tač. 1) i 2), tač. 4)-8), tač. 10), 11) i 13), tač. 15)
18), tačka 21) i tačka 24) Zakona, u slučaju kada na području filijale postoji razlika u mestu prebivališta osiguranika i sedišta obveznika uplate doprinosa, prijava na obavezno zdravstveno osiguranje podnosi se prema sedištu obveznika uplate doprinosa.

Stav 1. ovog člana primenjuje se i kod prijave na obavezno zdravstveno osiguranje za osiguranika stranog državljanina iz člana 17. stav 1. tač. 10) i 24) Zakona, koji nema prebivalište na teritoriji Republike Srbije.

Član 4

Licu koje je zaposleno kod dva ili više poslodavaca svojstvo osiguranika utvrđuje se na osnovu prijave jednog od poslodavaca i izdaje se samo jedna isprava o osiguranju.

U slučaju iz stava 1. ovog člana svojstvo osiguranika utvrđuje se na osnovu prijave koju podnosi poslodavac kod koga zaposleni radi veći broj časova nedeljno.

Ukoliko zaposleni kod poslodavaca radi isti broj časova nedeljno, svojstvo osiguranika utvrđuje se na osnovu prijave poslodavca koji je prvi podneo prijavu.

Član 5

Podnosilac prijave dužan je uz prijavu za osiguranike iz člana 17. Zakona, da dostavi:

1) za osiguranike iz člana 17. stav 1. tač. 1) i 2), tač. 4)-7), tač. 9)-11), tač. 13) i 14), tačka 16) i tačka 24) Zakona, ugovor o radu, ili akt o zasnivanju radnog odnosa, odnosno drugi odgovarajući ugovor o obavljanju određenih poslova na osnovu kojih se ostvaruje naknada;

2) za osiguranike iz člana 17. stav 1. tačka 3. Zakona, akt o izboru, imenovanju ili postavljenju;

3) za osiguranike iz člana 17. stav 1. tačka 8. Zakona, rešenje o neplaćenom odsustvu zbog nege deteta do tri godine života;

4) za osiguranike iz člana 17. stav 1. tačka 12. Zakona, rešenje o utvrđivanju prava na novčanu naknadu po osnovu nezaposlenosti od Nacionalne službe za zapošljavanje;

5) za osiguranike iz člana 17. stav 1. tačka 15) Zakona, otkaz ugovora o radu ili zaključena radna knjižica, izveštaj o povredi na radu ili ekspertiza o profesionalnoj bolesti i izveštaj o privremenoj sprečenosti za rad;

6) za osiguranike iz člana 17. stav 1. tačka 17) Zakona, akt o upisu u registar nadležnog organa i akt o obavljanju poslovodstvenih ovlašćenja i poslova upravljanja;

7) za osiguranike iz člana 17. stav 1. tač. 18) i 19) Zakona, akt o registraciji samostalne delatnosti, odnosno akt o upisu u registar nadležnog organa, odnosno potvrdu odgovarajućeg udruženja;

8) za osiguranike iz člana 17. stav 1. tačka 20) Zakona, akt o izboru ili postavljenju sveštenika, odnosno verskog službenika;

9) za osiguranike iz člana 17. stav 1. tačka 21) Zakona, legitimaciju nosioca poljoprivrednog gazdinstva izdatu od nadležnog organa, ili rešenje o utvrđivanju poreza na katastarski prihod, ili ugovor o davanju, odnosno uzimanju u zakup poljoprivrednog zemljišta, ili ugovor o ustupanju poljoprivrednog zemljišta, ili potvrdu o prijavi Fondu penzijskog i invalidskog osiguranja poljoprivrednika, ili ličnu izjavu;

10) za osiguranike iz člana 17. stav 1. tač. 22) Zakona, rešenje o utvrđivanju prava na penziju, odnosno prava na novčanu naknadu prema propisima o penzijskom i invalidskom osiguranju;

11) za osiguranike iz člana 17. stav 1. tačka 23) Zakona, akt o utvrđivanju prava na penziju ili invalidninu inostranog nosioca osiguranja;

12) za osiguranike iz člana 17. stav 1. tačka 25) Zakona, potvrdu, odnosno uverenje o školovanju ili stručnom usavršavanju.

Član 6

Podnosilac prijave dužan je uz prijavu za osiguranike iz člana 22. Zakona, da dostavi: 

1) za osiguranike iz člana 22. stav 1. tačka 1) Zakona - prijavu o prebivalištu, izvod iz matične knjige rođenih, a za decu od 15-26 godina života koja su na školovanju i potvrdu škole, odnosno visokoškolske ustanove da su na školovanju; 

2) za osiguranike iz člana 22. stav 1. tačka 2) Zakona - prijavu o prebivalištu, potvrdu izabranog lekara-ginekologa o trudnoći, porođaju, materinstvu do 12 meseci nakon porođaja, odnosno o planiranju porodice;

3) za osiguranike iz člana 22. stav 1. tačka 3) Zakona - fotokopiju lične karte;

4) za osiguranike iz člana 22. stav 1. tačka 4) Zakona - prijavu o prebivalištu, potvrdu nadležnog organa o invaliditetu, odnosno ocenu lekarske komisije o postojanju invaliditeta, odnosno nedovoljnoj mentalnoj razvijenosti;

5) za osiguranike iz člana 22. stav 1. tačka 5) Zakona - prijavu o prebivalištu, mišljenje lekarske komisije da se osiguranik leči od navedenih oboljenja, odnosno potvrdu zdravstvene ustanove da je lice davalac, odnosno primalac tkiva i organa;

6) za osiguranike iz člana 22. stav 1. tačka 6) Zakona - potvrdu starešine manastira;

7) za osiguranike iz člana 22. stav 1. tačka 7) Zakona - prijavu o prebivalištu, akt nadležnog organa (rešenje) kojim je priznato pravo na materijalno obezbeđenje po propisima o socijalnoj zaštiti, odnosno po propisima o zaštiti boraca, vojnih invalida i civilnih invalida rata; 

8) za osiguranike iz člana 22. stav 1. tačka 8) Zakona - prijavu o prebivalištu, akt nadležnog organa (rešenje) kojim je priznato pravo na stalnu novčanu pomoć kao i pomoć za smeštaj u ustanovu socijalne zaštite ili u drugu porodicu po propisima o socijalnoj zaštiti;

9) za osiguranike iz člana 22. stav 1. tačka 9) Zakona - prijavu o prebivalištu, fotokopiju radne knjižice, dokaz da je mesečni iznos prihoda podnosioca prijave ispod cenzusa propisanog aktom iz člana 22. stav 2. Zakona;

10) za osiguranike iz člana 22. stav 1. tačka 10) Zakona - prijavu o prebivalištu, potvrdu o služenju vojnog roka hranioca porodice, odnosno potvrdu nadležnog organa da je član porodice korisnik pomoći;

11) za osiguranike iz člana 22. stav 1. tačka 11) Zakona - ličnu izjavu da je lice romske nacionalnosti i prijavu boravka;

12) za osiguranike iz člana 22. stav 4. Zakona - fotokopiju izbegličke legitimacije, odnosno fotokopiju legitimacije prognanog lica, prijavu boravka i dokaz da je mesečni iznos prihoda podnosioca prijave ispod cenzusa propisanog aktom iz člana 22. stav 2. Zakona.

Kada se uz prijavu, iz stava 1. ovog člana, kao dokaz podnosi fotokopija isprave, na uvid se dostavlja i njen original.

Član 7

Za lica koja se uključuju u obavezno zdravstveno osiguranje iz člana 23. Zakona i članove njihovih porodica, isprave koje se podnose uz prijavu propisane su opštim aktom Republičkog zavoda za zdravstveno osiguranje (u daljem tekstu: Republički zavod), kojim se uređuje način i postupak uključivanja u obavezno zdravstveno osiguranje.

Član 8

Za članove uže porodice osiguranika iz čl. 17. i 22. Zakona, podnosilac prijave dužan je uz prijavu da dostavi: 

1) za supružnika - izvod iz matične knjige venčanih, a za razvedenog supružnika - sudsku odluku kojom je utvrđeno pravo na izdržavanje, odnosno rešenje o potpunom gubitku radne sposobnosti u smislu propisa o penzijskom i invalidskom osiguranju;

2) za vanbračnog supružnika - overenu izjavu vanbračnih partnera da postoji trajnija zajednica života između njih (dve i više godina), kao i da ne postoje zakonom propisane bračne smetnje, overenu izjavu dva svedoka da vanbračna zajednica traje duže od dve godine, datu pred nadležnim organom, overenu fotokopiju lične karte iz koje se može videti da je prijava prebivališta za oba vanbračna partnera na zajedničkoj adresi;

3) za dete rođeno u braku ili van braka - izvod iz matične knjige rođenih;

4) za usvojeno dete - odluku nadležnog organa o usvojenju;

5) za pastorka - izvod iz matične knjige rođenih za dete i izvod iz matične knjige venčanih za roditelja;

6) za dete uzeto na izdržavanje - odluku nadležnog organa o utvrđivanju obaveze izdržavanja.

Za dete iz stava 1. ovog člana koje je starije od 18 godina, a nalazi se na školovanju, najkasnije do navršenih 26 godina života potrebno je dostaviti i potvrdu škole, odnosno visokoškolske ustanove da je na školovanju.

Za dete iz člana 26. stav 2. Zakona, potrebno je dostaviti ocenu lekarske komisije matične filijale.

Za dete iz člana 26. stav 3. Zakona potrebno je dostaviti nalaz organa veštačenja po propisima o penzijskom i invalidskom osiguranju.

Za dete iz člana 26. stav 4. Zakona potrebno je dostaviti nalaz organa veštačenja po propisima o penzijskom i invalidskom osiguranju i akt o izdržavanju po propisima o porodičnoj zaštiti.

Izvod iz matične knjige venčanih i izvod iz matične knjige rođenih ne mogu biti stariji od 6 meseci od dana izdavanja.

Član 9

Za članove šire porodice osiguranika iz člana 17. Zakona, podnosilac prijave dužan je uz prijavu da dostavi:

1) za roditelje - izvod iz matične knjige rođenih za osiguranika preko kog treba da ostvare prava iz obaveznog zdravstvenog osiguranja; 

2) za očuha, maćehu - izvod iz matične knjige rođenih za osiguranika preko kojeg treba da ostvare prava iz obaveznog zdravstvenog osiguranja i izvod iz matične knjige venčanih za roditelja;

3) za usvojitelja - akt o usvojenju, odnosno izvod iz matične knjige rođenih;

4) za dedu i babu - izvod iz matične knjige rođenih za osiguranika preko kojeg treba da ostvare prava iz obaveznog zdravstvenog osiguranja i izvod iz matične knjige rođenih roditelja osiguranika;

5) za unučad - izvode iz matičnih knjiga rođenih kao dokaze o srodstvu; 

6) za braću i sestre - izvode iz matičnih knjiga rođenih kao dokaze o srodstvu i akt o izdržavanju u smislu propisa o porodičnoj zaštiti.

Za lica iz stava 1. tač. 1-4. ovog člana, potrebno je dostaviti i akt o izdržavanju po propisima o porodičnoj zaštiti, a u slučaju da su ta lica mlađa od 65 godina i nalaz organa veštačenja po propisima o penzijskom i invalidskom osiguranju.

Član 10

Za lica iz člana 28. stav 1. Zakona, podnosilac prijave dužan je uz prijavu da dostavi: 

1) za lica iz člana 28. stav 1. tačka 1) - potvrdu škole, odnosno visokoškolske ustanove da je lice na obaveznom proizvodnom radu, profesionalnoj praksi ili praktičnoj nastavi;

2) za lica iz člana 28. stav 1. tačka 1) - ugovor o volonterskom radu;

3) za lica iz člana 28. stav 1. tačka 3) - ugovor o privremenim i povremenim poslovima preko omladinske, odnosno studentske zadruge;

4) za lica iz člana 28. stav 1. tačka 4) - potvrdu nadležne organizacije za zapošljavanje da je lice upućeno na dodatno obrazovanje i obuku; 

5) za lica iz člana 28. stav 1. tačka 5) - potvrdu organizatora javnih radova da je lice učesnik organizovanih javnih radova;

6) za lica iz člana 28. stav 1. tačka 6) - potvrdu nadležnog organa da je lice učesnik u akciji spasavanja;

7) za lica iz člana 28. stav 1. tačka 7) - potvrdu vatrogasne službe da je lice angažovano u vatrogasnoj službi za gašenje požara ili je na obuci u vatrogasnoj službi;

8) za lica iz člana 28. stav 1. tačka 8) - potvrdu nadležnog organa da je lice na osposobljavanju i obučavanju za potrebe odbrane zemlje;

9) za lica iz člana 28. stav 1. tačka 9) - potvrdu organizatora javnog skupa da je lice angažovano na obezbeđivanju javnog skupa;

10) za lica iz člana 28. stav 1. tačka 10) - potvrdu zavoda za izdržavanje kazne zatvora da lice koje je na izdržavanju kazne zatvora radi u privrednoj jedinici zavoda ili na drugom mestu rada.

Član 11

Podnosilac prijave iz čl. 5, 8, 9. i 10. ovog pravilnika, dužan je da uz prijavu dostavi i fotokopiju lične karte kao i ličnu kartu na uvid. 

Član 12

Na osnovu prijave i dokaza navedenih u članu 5. ovog pravilnika, svojstvo osiguranika stiče se:

1) za osiguranike iz člana 17. stav 1. tač. 1), 2), tač. 4)-7), tač. 9)-11), tačka 16) i tačka 24) Zakona, danom zasnivanja radnog odnosa;

2) za osiguranike iz člana 17. stav 1. tačka 3) Zakona, danom izbora, imenovanja ili postavljenja;

3) za osiguranike iz člana 17. stav 1. tačka 8) Zakona, danom početka korišćenja neplaćenog odsustva zbog nege deteta do tri godine života;

4) za osiguranike iz člana 17. stav 1. tačka 12) Zakona, danom utvrđivanja prava na novčanu naknadu po osnovu nezaposlenosti od Nacionalne službe za zapošljavanje;

5) za osiguranike iz člana 17. stav 1. tač. 13) i 14) Zakona, danom početka obavljanja privremenih i povremenih poslova, odnosno danom zaključenja ugovora;

6) za osiguranike iz člana 17. stav 1. tačka 15) Zakona, narednog dana od dana prestanka radnog odnosa;

7) za osiguranike iz člana 17. stav 1. tačka 17) Zakona, danom donošenja akta o upisu u registar nadležnog organa, odnosno danom donošenja akta o obavljanju poslovodstvenih ovlašćenja i poslova upravljanja;

8) za osiguranike iz člana 17. stav 1. tač. 18) i 19) Zakona, danom početka obavljanja samostalne delatnosti, odnosno upisa u odgovarajući registar, odnosno danom učlanjenja u odgovarajuće udruženje;

9) za osiguranike iz člana 17. stav 1. tačka 20) Zakona, danom postavljenja sveštenika, odnosno verskog službenika;

10) za osiguranike iz člana 17. stav 1. tačka 21) Zakona, danom podnošenja prijave;

11) za osiguranike iz člana 17. stav 1. tač. 22) i 23) Zakona, danom penzionisanja;

12) za osiguranike iz člana 17. stav 1. tačka 25) Zakona, danom početka školovanja, odnosno stručnog usavršavanja.

Na osnovu prijave i dokaza navedenih u članu 6. ovog pravilnika, svojstvo osiguranika iz člana 22. Zakona, stiče se danom podnošenja prijave.

Svojstvo člana porodica osiguranika iz st. 1. i 2. ovog člana, stiče se danom podnošenja prijave.

Član 13

Uz prijavu promene u toku osiguranja podnosioci prijave dužni su da matičnoj filijali dostave odgovarajuće dokaze u zavisnosti od toga koji se podatak menja.

Član 14

Uz odjavu sa obaveznog zdravstvenog osiguranja, podnosioci odjave dužni su da matičnoj filijali dostave dokaz na osnovu koga osiguranom licu prestaje osnov po kome je to svojstvo priznato.

Uz odjavu sa obaveznog zdravstvenog osiguranja u skladu sa članom 20. Zakona, osiguranik-poljoprivrednik podnosi sledeće dokaze:

1) ocenu lekarske komisije matične filijale da je nesposoban za samostalni rad i ostvarivanje prihoda;

2) potvrde fondova penzijskog i invalidskog osiguranja da nije ostvario pravo na penziju;

3) dokaz da su prihodi osiguranika ispod prihoda utvrđenih aktom iz člana 22. stav 2. Zakona.

III OSTVARIVANJE PRAVA IZ OBAVEZNOG ZDRAVSTVENOG OSIGURANJA

1. Ostvarivanje prava na zdravstvenu zaštitu

Član 15 

Osigurano lice ostvaruje zdravstvenu zaštitu u zdravstvenoj ustanovi, odnosno kod drugog davaoca zdravstvenih usluga (u daljem tekstu: davalac usluga), koji ima sedište na području matične filijale sa kojim je zaključen ugovor o pružanju zdravstvene zaštite. 

Osigurano lice ostvaruje zdravstvenu zaštitu i kod zdravstvene ustanove, odnosno kod drugog davaoca zdravstvenih usluga van područja matične filijale pod uslovima propisanim Zakonom i ovim pravilnikom. 

Osigurano lice ostvaruje zdravstvenu zaštitu na osnovu overene zdravstvene knjižice ili overene potvrde o korišćenju zdravstvene zaštite (u daljem tekstu: isprava o osiguranju). 

U slučaju da isprava o osiguranju nije overena, zbog toga što dospeli doprinos za obavezno zdravstveno osiguranje nije plaćen, odnosno nije plaćen u celini, pravo na zdravstvenu zaštitu osigurano lice može da koristi samo u slučaju hitne medicinske pomoći. 

1.1. Zdravstvena zaštita u davaocima usluga koji obavljaju zdravstvenu delatnost na primarnom nivou

Član 16 

Osiguranom licu obezbeđuje se pravo na slobodan izbor davaoca usluga sa kojim je matična filijala zaključila ugovor o pružanju zdravstvene zaštite, odnosno slobodan izbor lekara (u daljem tekstu: izabrani lekar) u skladu sa zakonom i ovim pravilnikom. 

Izbor izabranog lekara

Član 17 

Izabrani lekar u smislu člana 16. ovog pravilnika je: 

(1) doktor medicine ili doktor medicine specijalista za oblast opšte medicine, odnosno specijalista medicine rada,

(2) doktor medicine specijalista pedijatrije,

(3) doktor medicine specijalista ginekologije,

(4) doktor stomatologije.

Osigurano lice može da ima samo jednog izabranog lekara iz grana medicine navedenih u stavu 1. ovog člana.

Osigurano lice bira izabranog lekara, i to:

- osigurano lice ženskog pola starije od 15 godina života, pored izabranog lekara iz stava 1. tačka (1), odnosno tačke (2) ovog člana, ima i izabranog lekara doktora medicine specijalistu ginekologije;

- dete do navršenih 18 godina života, pored izabranog lekara iz stava 1. tačka (2) ovog člana, ima izabranog lekara doktora stomatologije;

- osigurano lice starije od 65 godina života, pored izabranog lekara iz stava 1. tačka (1), odnosno tačke (3) ovog člana, ima izabranog lekara doktora stomatologije;

- žena u vezi sa trudnoćom i 12 meseci posle porođaja; osigurano lice pre transplantacije bubrega, odnosno operacije na srcu; u preoperativnom i postoperativnom tretmanu malignih bolesti maksilofacijalnog predela; osigurano lice sa urođenim i stečenim težim deformitetom lica i vilice u okviru preoperativnog i postoperativnog tretmana; osigurano lice u okviru posttumorske rehabilitacije i rekonstrukcije, može da ima izabranog lekara doktora stomatologije.

Osigurano lice bira izabranog lekara, po pravilu, kod davaoca usluga na području matične filijale.

Član 17a

U ostvarivanju prava iz obaveznog zdravstvenog osiguranja za osigurana lica iz člana 17. ovog pravilnika, nadležna je lekarska komisija matične filijale prema sedištu davaoca usluga u kojem osigurano lice ima izabranog lekara.

Član 18

Izuzetno od člana 17. stav 4. ovog pravilnika:

1) osigurano lice smešteno u ustanovu socijalne zaštite bira izabranog lekara u ustanovi socijalne zaštite u kojoj je organizovano obavljanje zdravstvene delatnosti;

2) osigurano lice smešteno u ustanovu socijalne zaštite u kojoj ne može da se obezbedi izabrani lekar, bira izabranog lekara u domu zdravlja koji je najbliži ustanovi socijalne zaštite u kojoj je smešteno; 

3) osigurana lica - studenti biraju izabranog lekara u zdravstvenoj ustanovi koja obavlja zdravstvenu delatnost zdravstvene zaštite studenata, ako takva zdravstvena ustanova postoji u mestu studiranja, a ako takva zdravstvena ustanova ne postoji u mestu studiranja, izabranog lekara studenti biraju u domu zdravlja u mestu studiranja;

4) osigurana lica - učenici biraju izabranog lekara u domu zdravlja u mestu školovanja;

5) osigurana lica - deca za vreme privremenog boravka u hraniteljskoj porodici, biraju izabranog lekara u domu zdravlja prema prebivalištu hranitelja,

6) osigurana lica - razvedeni supružnik i članovi šire porodice, biraju izabranog lekara u domu zdravlja prema svom prebivalištu,

7) osigurana lica - članovi porodice izabranih, imenovanih ili postavljenih lica koja za obavljanje funkcije ostvaruju zaradu, odnosno platu ili naknadu zarade, biraju izabranog lekara u domu zdravlja prema svom prebivalištu,

8) osigurana lica - članovi porodice lica koja obavljaju privremene i povremene poslove preko omladinske, odnosno studentske zadruge, biraju izabranog lekara prema svom prebivalištu.

Član 18a

U ostvarivanju prava iz obaveznog zdravstvenog osiguranja za osigurana lica iz člana 18. ovog pravilnika, nadležna je lekarska komisija prema sedištu davaoca usluga u kojem osigurano lice ima izabranog lekara.

Lekarska komisija iz stava 1. ovog člana, o svojoj oceni, mišljenju i predlogu, dužna je da u roku od tri dana od dana donošenja ocene, mišljenja i predloga obavesti matičnu filijalu osiguranog lica. 

Član 19

Osigurano lice vrši izbor lekara iz člana 17. ovog pravilnika, po pravilu, na period od najmanje jedne kalendarske godine. Osigurano lice može promeniti izabranog lekara i pre isteka perioda na koji ga je izabralo.

Ako osigurano lice iz stava 1. ovog člana, po isteku kalendarske godine, nastavi da koristi zdravstvenu zaštitu kod istog izabranog lekara, smatra se da je izvršilo izbor lekara za narednu kalendarsku godinu, bez popunjavanja obrasca izjave iz člana 20. ovog pravilnika.

Član 20

Osigurano lice vrši izbor lekara popunjavanjem i potpisivanjem obrasca izjave o izboru i promeni izabranog lekara (u daljem tekstu: izjava).

Prilikom prvog odlaska kod izabranog lekara, osigurano lice predaje izabranom lekaru jedan primerak potpisanog obrasca izjave o izboru izabranog lekara.

Član 21

Izabranog lekara za dete do 18 godina starosti bira roditelj, usvojitelji, staratelj ili hranitelj.

Osiguranom licu koje nema poslovnu sposobnost, izabranog lekara bira staratelj.

Za osigurano lice koje nije u mogućnosti da popuni i potpiše izjavu kod davaoca usluga, izjavu može da popuni i potpiše drugo lice koje osigurano lice pismeno ovlasti.

Član 22

Izjava se popunjava u tri primerka od kojih jedan primerak ostaje kod izabranog lekara, drugi primerak se dostavlja matičnoj filijali, a treći primerak zadržava osigurano lice.

Kada osigurano lice izvrši izbor izabranog lekara, podaci o izabranom lekaru unose se u zdravstveni karton.

Davalac usluga dužan je da vodi evidenciju izjava po svakom izabranom lekaru i da evidentira svaku promenu izabranog lekara.

Matična filijala, na osnovu dostavljenih izjava iz stava 1. ovog člana, vodi evidenciju o izjavama po davaocu usluga i po izabranom lekaru kod davaoca usluga. Matična filijala evidentira i svaku promenu izabranog lekara kod davaoca usluga i promenu davaoca usluga.

Član 23

Davalac usluga iz člana 15. ovog pravilnika dužan je da obezbedi uslove za izbor lekara tako da istakne na vidnom mestu:

1) spisak lekara koje osigurano lice može da izabere za svog izabranog lekara. Spisak lekara sadrži ime i prezime lekara, specijalnost, ID broj i raspored radnog vremena;

2) ime i prezime lica koje će davati informacije osiguranim licima u vezi izbora lekara sa brojevima telefona.

Izabrani lekar, dužan je da primi sva osigurana lica koja su ga izabrala. Izabrani lekar može da odbije prijem samo ako je kod njega evidentirani broj osiguranih lica iznad broja koji je određen članom 24. ovog pravilnika.

Član 24

Izabrani lekar može da ima:

- od 1100 do 2000 osiguranih lica u oblasti opšte medicine, odnosno medicine rada;

- od 500 do 1000 osiguranih lica u oblasti pedijatrije (predškolski uzrast);

- od 1100 do 2000 osiguranih lica u oblasti pedijatrije (školski uzrast);

- od 4500 do 7500 osiguranih lica - žena u oblasti ginekologije;

- od 1000 do 1700 osiguranih lica u oblasti stomatologije (deca);

- od 8000 do 12000 osiguranih lica u oblasti stomatologije (odrasli).

Za utvrđivanje broja osiguranih lica po izabranom lekaru iz stava 1. ovog člana, korektivni elementi su godine života osiguranih lica i geografska razuđenost područja.

Zamena i promena izabranog lekara

Član 25

U slučaju privremene sprečenosti za rad izabranog lekara zbog bolesti, korišćenja porodiljskog odsustva, stručnog usavršavanja ili drugih opravdanih razloga, davalac usluga, dužan je da osiguranom licu obezbedi lekara koji će privremeno zameniti izabranog lekara.

Lekar koji zamenjuje izabranog lekara mora ispunjavati uslove propisane Zakonom i ovim pravilnikom za izabranog lekara.

Lekar iz stava 1. ovog člana ima sva ovlašćenja, prava i obaveze izabranog lekara.

Ako osigurano lice nije zadovoljno lekarom koji zamenjuje izabranog lekara, ima pravo da nakon tri meseca od dana zamene lekara, izabere drugog izabranog lekara u skladu sa Zakonom i ovim pravilnikom što se smatra promenom izabranog lekara.

Ako zamena izabranog lekara iz stava 1. ovog člana, traje duže od šest meseci, osigurano lice ima pravo da izabere novog izabranog lekara na način i po postupku koji je propisan ovim pravilnikom za izbor izabranog lekara.

Član 26

Promenu izabranog lekara osigurano lice vrši popunjavanjem i potpisivanjem izjave.

Osigurano lice koje nije u mogućnosti da lično izvrši promenu izabranog lekara, to čini na način i po postupku koji je predviđen za izbor izabranog lekara u članu 21. stav 3. ovog pravilnika.

Izjava iz stava 1. ovog člana se popunjava u tri primerka od kojih jedan primerak ostaje kod izabranog lekara, drugi primerak se dostavlja matičnoj filijali, a treći primerak zadržava osigurano lice.

Kada osigurano lice izvrši promenu izabranog lekara, podaci o izabranom lekaru unose se u zdravstveni karton.

Član 27

Osigurano lice ima pravo na promenu izabranog lekara po isteku kalendarske godine.

Ako osigurano lice menja izabranog lekara po isteku roka iz stava 1. ovog člana, nije dužno da u izjavi navede razlog promene izabranog lekara.

Član 28

Osigurano lice može da promeni izabranog lekara pre isteka kalendarske godine:

1) u slučaju prestanka radnog odnosa izabranog lekara kod davaoca usluga;

2) ako osigurano lice promeni prebivalište;

3) kada je osigurano lice nezadovoljno lekarom koji zamenjuje izabranog lekara, po isteku roka od tri meseca od dana obezbeđivanja zamene lekara;

4) kada je izabrani lekar odsutan duže od šest meseci;

5) ako je došlo do nesporazuma između osiguranog lica i izabranog lekara, zbog čega je osigurano lice izgubilo poverenje u izabranog lekara;

6) iz drugih opravdanih razloga.

Opravdanost razloga iz stava 1. tač. 3), 5) i 6) ovog člana ceni davalac usluga.

Davalac usluga odmah, a najkasnije u roku od pet dana od podnošenja zahteva za promenu izabranog lekara, utvrđuje sve bitne okolnosti i činjenice u vezi sa navodima iznetim u zahtevu.

O svom nalazu, odmah, a najkasnije u roku od tri dana davalac usluga obaveštava osigurano lice.

Član 29

Ako izabrani lekar promeni organizacionu jedinicu rada kod davaoca usluga, zdravstveni karton osiguranog lica ostaje u organizacionoj jedinici davaoca usluga gde se i nalazio, dok osigurano lice ne izvrši izbor izabranog lekara na način i po postupku propisanom ovim pravilnikom.

Član 29a

Osigurano lice može da ima samo jedan zdravstveni karton iz grana medicine navedenih u članu 17. ovog pravilnika.

Kod promene izabranog lekara, zdravstveni karton osiguranog lica dostavlja se novoizabranom lekaru službenim putem.

Na zahtev osiguranog lica, davalac usluga dužan je da izda kopiju zdravstvenog kartona.

Zdravstvena zaštita kod izabranog lekara

Član 30

Osigurano lice ostvaruje zdravstvenu zaštitu kod izabranog lekara neposredno bez uputa. 

Član 31

Izabrani lekar:

1) organizuje i sprovodi mere na očuvanju i unapređenju zdravlja osiguranih lica, otkrivanju i suzbijanju faktora rizika za nastanak bolesti, obavlja preventivne preglede, mere i postupke, uključujući i zdravstveno vaspitanje, koji su utvrđeni kao pravo iz obaveznog zdravstvenog osiguranja;

2) obavlja preglede i dijagnostiku;

3) određuje način i vrstu lečenja, prati tok lečenja i usklađuje mišljenje i predloge za nastavak lečenja osiguranog lica;

4) ukazuje hitnu medicinsku pomoć;

5) upućuje osigurano lice na ambulantno-specijalističke preglede ili u drugu odgovarajuću zdravstvenu ustanovu, odnosno kod drugog davaoca zdravstvenih usluga sa kojim je zaključen ugovor o pružanju zdravstvene zaštite, prema medicinskim indikacijama, prati tok lečenja i usklađuje mišljenja i predloge za nastavak lečenja osiguranog lica i upućuje osigurano lice na sekundarni i tercijarni nivo zdravstvene zaštite;

6) određuje vrstu i dužinu kućnog lečenja i prati sprovođenje kućnog lečenja;

7) propisuje lekove i medicinska sredstva, kao i određene vrste medicinsko-tehničkih pomagala;

8) sprovodi zdravstvenu zaštitu iz oblasti mentalnog zdravlja;

9) vodi propisanu medicinsku dokumentaciju o lečenju i zdravstvenom stanju osiguranog lica, u skladu sa zakonom;

10) daje ocenu o zdravstvenom stanju osiguranog lica i upućuje osigurano lice na ocenu radne sposobnosti, odnosno invalidnosti, u skladu sa Zakonom;

11) utvrđuje dužinu privremene sprečenosti za rad zbog bolesti i povrede osiguranika do 30 dana sprečenosti za rad i predlaže prvostepenoj lekarskoj komisiji produženje privremene sprečenosti za rad, osim ako Zakonom nije drukčije određeno;

12) predlaže prvostepenoj lekarskoj komisiji da utvrdi potrebu za rad osiguranika sa skraćenim radnim vremenom u toku lečenja, u skladu sa Zakonom;

13) utvrđuje potrebu da osigurano lice ima pratioca za vreme putovanja;

14) utvrđuje potrebu odsustvovanja osiguranika sa posla radi nege člana uže porodice, u skladu sa članom 79. stav 1. Zakona;

15) daje mišljenje o tome da li je osiguranik namerno prouzrokovao nesposobnost za rad, odnosno da li je ozdravljenje namerno sprečio;

16) daje nalaz i mišljenje o zdravstvenom stanju osiguranog lica na osnovu čega se izdaje potvrda o zdravstvenom stanju osiguranog lica radi korišćenja zdravstvene zaštite u inostranstvu;

17) određuje upotrebu i vrstu prevoznog sredstva za prevoz bolesnika, s obzirom na njegovo zdravstveno stanje;

18) vrši druge poslove u vezi sa ostvarivanjem prava iz zdravstvenog osiguranja, u skladu sa ugovorom između Republičkog zavoda, odnosno filijale i davaoca zdravstvenih usluga.

Pored poslova iz stava 1. ovog člana, izabrani lekar, na teret sredstava obaveznog zdravstvenog osiguranja, određuje starost trudnoće radi ostvarivanja prava na odsustvovanje sa rada zbog trudnoće i porođaja, daje mišljenje o zdravstvenom stanju deteta radi ostvarivanja prava osiguranika na odsustvovanje sa rada zbog neophodne posebne nege deteta, u skladu sa zakonom i utvrđuje privremenu sprečenost za rad osiguranika sa propisima o zapošljavanju i osiguranju za slučaj nezaposlenosti.

Izabrani lekar daje ocenu privremene sprečenosti za rad na osnovu neposrednog pregleda osiguranika i na osnovu medicinske dokumentacije.

Član 32

Izabrani lekar na osnovu mišljenja doktora medicine-specijaliste odgovarajuće grane medicine, upućuje osigurano lice davaocu usluga koji obavlja zdravstvenu delatnost na tercijarnom nivou.

Član 33

Izabrani lekar može ovlašćenja iz člana 31. ovog pravilnika, a koja se odnose na dijagnostiku i lečenje, uključujući i propisivanje lekova na recept (za TBC i HIV), kao i upućivanje na stacionarno lečenje da prenese na nadležnog lekara-specijalistu, ako to zahteva zdravstveno stanje osiguranog lica i racionalnost u pružanju zdravstvene zaštite. 

Izabrani lekar u slučaju iz stava 1. ovog člana, uputom prenosi ovlašćenje na nadležnog lekara specijalistu. Na uputu mora precizno da se navede koja ovlašćenja se prenose i za koji period. 

Lekar specijalista, kome je izabrani lekar preneo svoja ovlašćenja, dužan je bez obzira na trajanje ovlašćenja, jednom mesečno da izveštava izabranog lekara o toku lečenja osiguranog lica. 

Član 34

Osigurano lice je dužno da prihvati savet izabranog lekara, da po dobijenim uputstvima upotrebljava propisane lekove, da se podvrgne laboratorijskim, radiološkim i drugim ispitivanjima na koja je upućen kao i da se javi davaocu usluga u koji je upućen na ambulantno-specijalistički pregled, stacionarno lečenje ili lekarsku komisiju za ocenu zdravstvenog stanja i radne sposobnosti, ili ocenu radne sposobnosti po propisima o penzijskom i invalidskom osiguranju i u drugim slučajevima. 

1.2. Specijalističko-konsultativna zdravstvena zaštita

Član 35

Specijalističko-konsultativnu zdravstvenu zaštitu osigurano lice ostvaruje u najbližem davaocu usluga na području matične filijale sa uputom izabranog lekara koji važi najduže 30 dana od dana izdavanja.

Izabrani lekar u uputu lekaru specijalisti precizno postavlja zahtev u vezi sa daljim ispitivanjem i lečenjem osiguranog lica. 

Izabrani lekar uz uput iz stava 2. ovog člana lekaru specijalisti obavezno dostavlja nalaze o zdravstvenom stanju osiguranog lica, prvenstveno rezultate laboratorijskih, radioloških i drugih ispitivanja obavljenih na nivou primarne zdravstvene zaštite. 

Član 36

Lekar specijalista obavezno u svom izveštaju dostavlja izabranom lekaru obrazložen nalaz, ocenu i mišljenje sa uputstvom o daljem lečenju osiguranog lica.

Član 37

Osigurano lice je dužno da izabranom lekaru koji je izdao uput dostavi na uvid izveštaj lekara specijaliste. Ukoliko je lekar specijalista radi lečenja i kontrole upisao u izveštaj datum ponovnog javljanja na pregled, izabrani lekar unosi u zdravstveni karton datum ponovnog javljanja i vraća izveštaj lekara specijaliste osiguranom licu.

Lekar specijalista, osiguranom licu koje ima pravo na naknadu troškova prevoza, u obrazac potvrde o potrebi putovanja u cilju ostvarivanja zdravstvene zaštite, upisuje čas i datum javljanja i obavljanja pregleda, uz potpis sa faksimilom i pečatom davaoca usluga.

Član 38

Po obavljenom specijalističko-konsultativnom pregledu odnosno lečenju, osigurano lice je dužno da se javi izabranom lekaru koji ga je uputio na pregled odnosno lečenje, najkasnije u roku od tri dana. 

Nepridržavanje obaveze iz stava 1. ovog člana bez opravdanog razloga, smatra se namernim sprečavanjem i odugovlačenjem lečenja.

1.3. Zdravstvena zaštita u stacionarnim davaocima usluga 

Član 39 

Osigurano lice ostvaruje stacionarno lečenje u najbližem odgovarajućem stacionarnom davaocu usluga na području matične filijale, po uputu izabranog lekara koji važi najduže 30 dana od dana izdavanja, osim u slučajevima pružanja hitne medicinske pomoći kada se ovo lečenje ostvaruje izuzetno i bez uputa. 

Član 40 

Davalac usluga je dužan da primi osigurano lice na lečenje odmah, bez odlaganja ukoliko je u pitanju pružanje hitne medicinske pomoći. 

Osigurano lice biće primljeno na stacionarno lečenje u davaocu usluga u koji je upućeno samo ukoliko je to medicinski neophodno, odnosno opravdano, a adekvatno lečenje ne može da se pruži u ambulantnim ili kućnim uslovima. 

Ukoliko utvrdi da su ispunjeni uslovi iz stava 2. ovog člana, davalac usluga u koji je osigurano lice upućeno na lečenje, dužan je da osigurano lice primi odmah u davaocu usluga, a ako to nije moguće da zakaže prijem na lečenje i osigurano lice stavi na listu zakazivanja i odredi datum prijema na lečenje, s tim da vreme čekanja na prijem ne može da bude takvo da ugrozi zdravlje ili život osiguranog lica. 

Ukoliko davalac usluga nije mogao da primi na lečenje osigurano lice koje je imalo zakazan prijem, dužan je da osiguranom licu zakaže ponovni prijem na lečenje najkasnije u roku od 30 dana od dana otkazanog prijema. 

Član 41 

Osigurano lice po završenom lečenju u stacionarnom davaocu usluga dobija otpusnu listu koja sadrži i iscrpne nalaze, odgovarajuće savete, uputstvo izabranom lekaru o daljem lečenju. 

Otpusna lista iz stava 1. ovog člana, po potrebi, sadrži i konstataciju o potrebi prevoza sanitetskim kolima. 

1.4. Zdravstvena zaštita van područja matične filijale

Član 42 

Kada izabrani lekar oceni da osiguranom licu ne može da se obezbedi odgovarajuća zdravstvena zaštita kod davaoca usluga na području matične filijale, dužan je da izda uput za najbližeg odgovarajućeg davaoca usluga van područja matične filijale koji može da pruži zdravstvenu zaštitu osiguranom licu. 

Na uputu iz stava 1. ovog člana, lekarska komisija matične filijale daje prethodnu saglasnost, osim u hitnim slučajevima. 

Izuzetno od st. 1. i 2. ovog člana osigurano lice može da ostvari zdravstvenu zaštitu kod davaoca usluga na sekundarnom nivou van područja matične filijale, ukoliko je davalac usluga na sekundarnom nivou sa područja matične filijale udaljen od mesta stanovanja osiguranog lica više od 45 km, a na području druge filijale postoji davalac usluga koji je znatno bliži mestu stanovanja osiguranog lica u odnosu na davaoca usluga na području matične filijale. 

Zdravstvenu zaštitu iz stava 3. ovog člana osigurano lice ostvaruje na osnovu uputa izabranog lekara koji prethodno overava lice koje ovlasti direktor matične filijale. 

Kada osigurano lice ostvaruje zdravstvenu zaštitu van područja matične filijale kao hitan slučaj bez uputa izabranog lekara, odnosno bez saglasnosti lekarske komisije matične filijale, odnosno prethodne overe matične filijale, davalac usluga je dužan u roku od tri dana od dana prijema osiguranog lica na lečenje da zatraži saglasnost lekarske komisije matične filijale za nastavak lečenja, a u slučaju iz stava 3. ovog člana, dužan je da zatraži saglasnost matične filijale. 

Lekarska komisija matične filijale dužna je u roku od sedam dana od dana prijema zahteva iz stava 5. ovog člana, da dostavi davaocu usluge saglasnost, odnosno ocenu o potrebi nastavka daljeg lečenja osiguranog lica. Za slučaj iz stava 3. ovog člana, matična filijala dužna je da davaocu usluge dostavi saglasnost, u roku od sedam dana od dana prijema zahteva. 

Ukoliko lekarska komisija matične filijale, odnosno matična filijala ne dostavi ocenu, odnosno saglasnost u roku iz stava 6. ovog člana, osigurano lice ima pravo na naknadu troškova lečenja na teret sredstava obaveznog zdravstvenog osiguranja. 

Član 43 

Osigurano lice koje privremeno boravi van područja matične filijale radi školovanja, studiranja, stručnog usavršavanja, smeštaja u ustanovama socijalne zaštite i u hraniteljskoj porodici, ostvaruje zdravstvenu zaštitu u davaocima usluga na području filijale gde privremeno boravi, kao i u davaocima usluga na području matične filijale. 

U ostalim slučajevima privremenog boravka van područja matične filijale, osiguranom licu se obezbeđuje samo hitna zdravstvena zaštita. 

U slučaju kada osigurano lice ostvaruje zdravstvenu zaštitu van područja matične filijale u skladu sa stavom 1. ovog člana, tu zdravstvenu zaštitu ostvaruje na način i po postupku koji se primenjuju za osigurana lica filijale na čijem se području nalazi davalac usluga koji pruža zdravstvenu zaštitu. 

Član 43a 

Osigurano lice iz člana 18. stav 1. tač. 6)-8) ovog pravilnika ostvaruje zdravstvenu zaštitu u mestu svog prebivališta, van područja matične filijale, na način i po postupku koji se primenjuje za osigurana lica filijale na čijem se području nalazi davalac usluge koji pruža zdravstvenu zaštitu. 

1.5. Produžena rehabilitacija

Član 44 

Osiguranim licima obezbeđuje se rehabilitacija u stacionarnim davaocima usluga specijalizovanim za rehabilitaciju (produžena rehabilitacija) kao kontinuirani produžetak lečenja i rehabilitacije, u okviru indikacionog područja, kada se funkcionalne smetnje ne mogu ublažiti ili otkloniti sa podjednakom efikasnošću u ambulantno-polikliničkim uslovima i u okviru bolničkog lečenja osnovne bolesti, u skladu sa Zakonom, opštim aktom Republičkog zavoda i ovim pravilnikom. 

Član 45 

Osigurano lice ostvaruje produženu rehabilitaciju na osnovu predloga izabranog lekara i mišljenja lekara-specijaliste odgovarajuće specijalnosti. 

Obrazloženi predlog iz stava 1. ovog člana sa potpunom medicinskom dokumentacijom, dostavlja se lekarskoj komisiji matične filijale osiguranog lica. 

Član 46

Osigurano lice koje se nalazi na stacionarnom lečenju ostvaruje pravo na produženu rehabilitaciju, na predlog tog davaoca usluga. 

Davalac usluga iz stava 1. ovog člana dostavlja predlog lekarskoj komisiji matične filijale osiguranog lica pre isteka dve trećine vremena lečenja osiguranog lica, o čemu lekarska komisija daje ocenu po hitnom postupku.

Član 47

Lekarska komisija daje ocenu o potrebi upućivanja osiguranog lica na produženu rehabilitaciju, dužinu njenog trajanja, neophodnost pratioca u putu i za vreme rehabilitacije, kao i vrstu prevoza.

Lekarska komisija daje ocenu na osnovu pregleda osiguranog lica i medicinske dokumentacije, a izuzetno samo na osnovu medicinske dokumentacije.

Ocena lekarske komisije sa obrazloženjem dostavlja se osiguranom licu, stacionarnom davaocu usluga specijalizovanom za rehabilitaciju, odnosno stacionarnom davaocu usluga u kome se leči osigurano lice kada se radi o nastavku stacionarnog lečenja.

Član 48

Osigurano lice ostvaruje produženu rehabilitaciju po pozivu stacionarnog davaoca usluga specijalizovanog za rehabilitaciju koji je dužan da osigurano lice pozove odmah, a najkasnije u roku od tri meseca po prijemu uputa, vodeći računa da prioritet imaju osigurana lica upućena na produženu rehabilitaciju u toku trajanja stacionarnog lečenja.

Član 49

Osigurano lice dužno je da započne produženu rehabilitaciju u roku naznačenom u pozivu upućenom od strane stacionarnog davaoca usluga specijalizovanog za rehabilitaciju.

Ako je osigurano lice iz opravdanog razloga (bolest, smrtni slučaj u porodici i dr.) sprečeno da određenog dana započne rehabilitaciju, dužno je da o tome obavesti stacionarnog davaoca usluga koji ga je pozvao na rehabilitaciju.

Član 50

U slučaju da osigurano lice zbog akutnog oboljenja ili drugog opravdanog medicinskog razloga, po mišljenju nadležnog lekara stacionarnog davaoca usluga specijalizovanog za rehabilitaciju, bude prinuđeno da prekine rehabilitaciju, može u sporazumu sa tim davaocem usluga da nastavi započetu rehabilitaciju, ukoliko nisu nastupile kontraindikacije, a najkasnije u roku od tri meseca od dana prekida rehabilitacije.

1.6. Hitna medicinska pomoć

Član 51

Hitna medicinska pomoć jeste neposredna-trenutna medicinska pomoć koja se pruža da bi se izbeglo dovođenje osiguranog lica u životnu opasnost, odnosno nepopravljivo ili ozbiljno slabljenje ili oštećenje njegovog zdravlja ili smrt.

Pod hitnom medicinskom pomoći smatra se i medicinska pomoć koja se pruža u toku od 12 sati od momenta prijema osiguranog lica da bi se izbegao očekivani nastanak hitnog medicinskog stanja.

Hitna medicinska pomoć pruža se na mestu medicinske hitnosti ili u davaocu usluga, sa ili bez uputa izabranog lekara kao i u slučaju kada osigurano lice nije u mogućnosti da podnese dokaz o svojstvu osiguranog lica, pod uslovima propisanim Zakonom i ovim pravilnikom.

Hitnu medicinsku pomoć pruža osiguranim licima najbliži davalac usluga, odnosno privatna praksa, bez obzira da li je zaključen ugovor o pružanju zdravstvenih usluga.

Član 52

U slučaju potrebe da se osigurano lice kome je ukazana hitna medicinska pomoć, radi definitivnog medicinskog zbrinjavanja uputi kod drugog davaoca usluga, davalac koji je ukazao hitnu medicinsku pomoć dužan je da organizuje sanitetski prevoz sa medicinskim zbrinjavanjem i pratnjom odgovarajućeg zdravstvenog radnika u putu.

Član 53

Ukoliko davalac usluga po dobijenom pozivu za ukazivanje hitne medicinske pomoći nije ovu pomoć blagovremeno ukazao, odnosno nije blagovremeno obezbedio prevoz sanitetskim vozilom do odgovarajućeg davaoca usluga, za prevoz osiguranog lica može da se upotrebi drugo prevozno sredstvo do najbližeg davaoca usluga.

Opravdanost korišćenja drugog prevoznog sredstva u slučaju iz stava 1. ovog člana ceni lekarska komisija.

Član 54

Prevoz sanitetskim kolima obezbeđuje stacionarni davalac usluga osiguranom licu u slučaju da transport drugim prevoznim sredstvom može da ugrozi život i zdravlje osiguranog lica.

Član 55

Osigurano lice snosi troškove pružanja hitne medicinske pomoći i nastale troškove pregleda i prevoza sanitetskim kolima u slučaju neopravdanog zahteva za ukazivanje hitne medicinske pomoći. 

1.7. Kućno lečenje

Član 56

Osiguranom licu obezbeđuje se kućno lečenje u skladu sa Zakonom i ovim pravilnikom.

Kućno lečenje je opravdano i medicinski neophodno u slučaju kada je od strane izabranog lekara ili lekara specijaliste indikovana primena parenteralnih lekova, medicinskih i rehabilitacionih procedura koje zdravstveni radnik može da pruži u kućnim uslovima osiguranom licu koje je nepokretno ili čije kretanje zahteva pomoć drugog lica.

Kućno lečenje se sprovodi i kao nastavak stacionarnog lečenja.

Član 57

Izabrani lekar određuje vrstu i dužinu kućnog lečenja i prati njegovo sprovođenje.

1.8. Lečenje dijalizom u kućnim uslovima

Član 58

Lečenje dijalizom u kućnim uslovima, odnosno hemodijalizom i peritoneumskom dijalizom osigurana lica ostvaruju u skladu sa opštim aktima Republičkog zavoda kojima se uređuju standardi za dijalize i cene materijala za dijalize koje se obezbeđuju na teret sredstava zdravstvenog osiguranja.

Član 59

Lečenje hemodijalizom u kućnim uslovima osigurano lice ostvaruje:

1) na predlog stručnog konzilijuma davaoca usluga koji pruža zdravstvene usluge hemodijalize;

2) kada osigurano lice obezbedi aparat za hemodijalizu u kućnim uslovima;

3) kada osigurano lice ima obezbeđen namenski prostor u kućnim uslovima;

4) kada je osigurano lice, odnosno član njegove porodice ili lice koje se stara o njemu, obučeno za obavljanje hemodijalize u kućnim uslovima.

Član 60

Predlog stručnog konzilijuma davaoca usluga iz člana 59. tačka 1) ovog pravilnika, sadrži:

1) medicinske indikacije utvrđene opštim aktom Republičkog zavoda kojim se uređuju standardi za dijalize koje se obezbeđuju na teret sredstava zdravstvenog osiguranja;

2) mišljenje o ispunjenosti uslova iz člana 59. ovog pravilnika;

3) datum početka lečenja hemodijalizom u kućnim uslovima.

Davalac usluga iz stava 1. ovog člana dostavlja matičnoj filijali predlog stručnog konzilijuma i specifikaciju materijala za lečenje hemodijalizom u kućnim uslovima, a izabranom ponuđaču iz člana 61. ovog pravilnika, specifikaciju materijala za lečenje.

Lekar specijalista davaoca usluga u kome osigurano lice koje se leči peritoneumskom dijalizom obavlja kontrolne preglede, dostavlja matičnoj filijali predlog i specifikaciju materijala za lečenje peritoneumskom dijalizom, a izabranom ponuđaču iz člana 61. ovog pravilnika, specifikaciju materijala za lečenje.

Lekarska komisija matične filijale daje ocenu o predlogu stručnog konzilijuma iz stava 1. ovog člana i lekara specijaliste iz stava 3. ovog člana i o svojoj oceni obaveštava davaoca usluga u roku od 5 dana od dana dobijanja predloga. 

Do dobijanja ocene lekarske komisije iz stava 4. ovog člana, davalac usluga je dužan da osigurano lice leči hemodijalizom, odnosno peritoneumskom dijalizom u bolničkim (stacionarnim) uslovima.

Član 61

Po dobijanju saglasnosti lekarske komisije iz člana 60. stav 4. ovog pravilnika, materijal za lečenje hemodijalizom, odnosno peritoneumskom dijalizom u kućnim uslovima, osiguranom licu obezbeđuje izabrani ponuđač sa kojim je Republički zavod zaključio ugovor.

Član 62

U slučaju da se zdravstveno stanje osiguranog lica promeni u meri da nije moguće lečenje hemodijalizom odnosno peritoneumskom dijalizom, ili osigurano lice ne sarađuje u lečenju i neopravdano ne dolazi na kontrole kod nadležnog davaoca usluga, stručni konzilijum odnosno lekar specijalista nadležnog davaoca usluga daje predlog, sa obrazloženjem, za prekid i prestanak lečenja hemodijalizom odnosno peritoneumskom dijalizom u kućnim uslovima, o čemu ocenu daje lekarska komisija matične filijale.

1.9. Prevencija, pregledi i lečenje bolesti usta i zuba

Član 63 

Prevenciju, preglede i lečenje bolesti usta i zuba osigurano lice ostvaruje neposredno kod izabranog lekara - doktora stomatologije (u daljem tekstu: doktor stomatologije) u davaocima usluga na području matične filijale. 

Doktor stomatologije upućuje osigurano lice davaocu usluga na području, odnosno van područja matične filijale na način i po postupku utvrđenim čl. 35. i 42. ovog pravilnika. 

Stomatološke nadoknade osigurano lice ostvaruje na način i po postupku propisanim opštim aktom Republičkog zavoda kojim se uređuju medicinsko-tehnička pomagala. 

1.10. Medicinsko-tehnička pomagala

Član 64 

Osiguranim licima obezbeđuju se medicinsko-tehnička pomagala u skladu sa opštim aktom Republičkog zavoda kojim se uređuju medicinsko-tehnička pomagala. 

1.11. Lista čekanja i prethodno obaveštenje osiguranom licu

Član 65 

Za određene vrste zdravstvenih usluga koje se obezbeđuju iz sredstava obaveznog zdravstvenog osiguranja i koje nisu hitne, može se utvrditi redosled korišćenja, u zavisnosti od medicinskih indikacija i zdravstvenog stanja osiguranog lica, kao i datuma javljanja davaocu usluga, s tim da vreme čekanja ne može da bude takvo da ugrozi zdravlje ili život osiguranog lica (u daljem tekstu: lista čekanja). 

Lista čekanja utvrđuje se za:

1) pregled metodom kompjuterizovane tomografije (CT) i metodom magnetne rezonancije (MR);

2) dijagnostičku koronarografiju i/ili kateterizaciju srca;

3) revaskularizaciju miokarda;

4) ugradnju trajnog veštačkog vodiča srca (TVES) i kardioverter defibrilatora (ICD);

5) inplantaciju veštačkih valvula;

6) ugrađivanje graftova od veštačkog materijala i endovaskularnih graft proteza;

7) ugradnju endoproteza kuka i kolena;

8) instrumentalnu segmentalnu korekciju deformacija kičmenog stuba kod dece.

Listu čekanja iz stava 2. ovog člana davalac usluga utvrđuje prema "Kliničkim kriterijumima i metodologiji za utvrđivanje liste i vremena čekanja za zdravstvene usluge u davaocima usluga", iz akta koji je doneo ministar zdravlja za praćenje kvaliteta rada u davaocima usluga.

Ukoliko osigurano lice koristi zdravstvene usluge mimo liste čekanja, troškovi padaju na njegov teret i ne mogu se naknaditi iz sredstava obaveznog zdravstvenog osiguranja.

Član 66

Ako davalac usluga sa kojim je Republički zavod, odnosno matična filijala zaključila ugovor utvrdi da zdravstvena usluga nije medicinski neophodna, odnosno opravdana za zdravstveno stanje osiguranog lica, dužna je da o tome izda pismeno obaveštenje osiguranom licu pre pružanja zdravstvene zaštite (u daljem tekstu: prethodno obaveštenje).

Prethodno obaveštenje davalac usluga mora dati i osiguranom licu koje stavlja na listu čekanja.

Ako se osiguranom licu pored prethodnog obaveštenja iz stava 1. ovog člana, zdravstvena usluga pruža na lični zahtev osiguranog lica, troškovi zdravstvene usluge padaju na teret osiguranog lica.

1.12. Pravo na lekove i medicinska sredstva

Član 67 

Pravo na lekove osiguranom licu obezbeđuje se u skladu sa opštim aktom Republičkog zavoda kojim se uređuje Lista lekova koji se propisuju i izdaju na teret sredstava obaveznog zdravstvenog osiguranja (u daljem tekstu: Lista lekova). 

Izuzetno od stava 1. ovog člana, osiguranom licu se obezbeđuje i lek koji nije na Listi lekova, a medicinski je neophodan za lečenje, pod uslovima utvrđenim opštim aktom Republičkog zavoda kojim se uređuje sadržaj i obim prava na zdravstvenu zaštitu. 

Član 68 

Pravo na medicinska sredstva, osiguranom licu obezbeđuje se u skladu sa opštim aktom Republičkog zavoda kojim se utvrđuju vrsta i standard medicinskih sredstava koja se ugrađuju u organizam osiguranog lica (u daljem tekstu: implantati), kao i druge vrste neophodnih medicinskih sredstava. 

Član 69

Osiguranom licu lek propisuje i lekarski recept izdaje izabrani lekar iz člana 17. ovog pravilnika. 

Osiguranom licu lek propisuje i lekarski recept izdaje i lekar specijalista kada mu izabrani lekar prenese ovlašćenje u skladu sa članom 33. ovog pravilnika.

Osiguranom licu lek može da propiše i lekar specijalista kod koga je izabrani lekar uputio osigurano lice radi ostvarivanja specijalističko-konsultativne zdravstvene zaštite, u izveštaju koji se dostavlja izabranom lekaru.

Na osnovu izveštaja lekara specijaliste iz stava 3. ovog člana, osiguranom licu lekarski recept za propisani lek izdaje izabrani lekar. 

Lekari iz st. 1, 2. i 3. ovog člana mogu propisivati lekove samo iz svog delokruga rada.

Lekarima iz st. 1. i 2. ovog člana dodeljuje se ID broj za propisivanje lekova na lekarski recept u skladu sa opštim aktom Republičkog zavoda.

Član 70

U toku stacionarnog lečenja osiguranom licu stacionarni davalac usluga dužan je da obezbedi sve neophodne lekove i medicinska sredstva.

Osiguranom licu na stacionarnom lečenju, lek koji je na Listi lekova propisuje lekar stacionarnog davaoca usluga, pri otpustu radi nastavljanja lečenja.

Član 71

Stacionarni referentni davalac usluga obezbeđuje osiguranom licu lek koji nije na Listi lekova, pod uslovima propisanim opštim aktom Republičkog zavoda kojim se uređuje sadržaj i obim zdravstvene zaštite i to za vreme:

1) stacionarnog lečenja;

2) lečenja u dnevnoj bolnici;

3) u toku ambulantno-polikliničkog lečenja.

Član 72

U ustanovama socijalne zaštite sa kojima Republički zavod ima zaključen ugovor o pružanju zdravstvenih usluga, osiguranom licu smeštenom u ustanovu socijalne zaštite, lek propisuje i lekarski recept izdaje lekar ustanove socijalne zaštite, odnosno izabran lekar iz člana 18. ovog pravilnika.

Član 73

U drugim oblicima obavljanja zdravstvene delatnosti-privatna praksa, sa kojima Republički zavod ima zaključen ugovor, osiguranom licu lek propisuje i lekarski recept izdaje lekar iz oblasti: opšte medicine, ginekologije, pedijatrije i stomatologije.

Član 74

Izuzetno, osiguranom licu se naknađuju troškovi nabavke leka sa Liste lekova u skladu sa opštim aktom Republičkog zavoda kojim se uređuje sadržaj i obim prava na zdravstvenu zaštitu.

Član 75

Lekar je dužan da svaki propisani lek upiše u zdravstveni karton osiguranog lica i pri tome navede naziv leka, farmaceutski oblik leka, njegovu količinu, jačinu i način primene.

U slučajevima kada se zdravstvena zaštita ostvaruje van područja matične filijale i u slučaju pružanja hitne medicinske pomoći, podaci iz stava 1. ovog člana upisuju se u protokol bolesnika.

IV OSTVARIVANJE PRAVA NA NOVČANE NAKNADE

1. Ostvarivanje prava na naknadu zarade za vreme privremene sprečenosti za rad osiguranika

Član 76 

O pravu na naknadu zarade za vreme privremene sprečenosti za rad (u daljem tekstu: naknada zarade) rešava poslodavac, ako se naknada zarade isplaćuje na teret poslodavca, a matična filijala, ako se naknada isplaćuje na teret te filijale. Naknada zarade isplaćuje se na osnovu podnetih dokaza, bez podnošenja zahteva. 

Na zahtev osiguranika, isplatilac novčane naknade dužan je da mu izda rešenje.

Član 77

Isplata naknade zarade vrši se na osnovu:

1) izveštaja o privremenoj sprečenosti za rad (u daljem tekstu: doznaka) i ocene lekarske komisije;

2) potvrde o ostvarenoj zaradi za utvrđivanje osnova za obračun naknade zarade;

3) potvrde o kretanju (porastu-smanjenju) zarada kod poslodavca za prvo usklađivanje osnova za naknadu zarade zaposlenog;

4) potvrde o kretanju (porastu-smanjenju) zarada kod poslodavca za naredna usklađivanja osnova za naknadu zarade zaposlenog;

5) spiska obračunatih-isplaćenih naknada zarada;

6) dokaza da je dospeli doprinos plaćen i to:

- za zaposlene iz člana 17. stav 1. tač. 1-7. Zakona, izjave poslodavca da je dospeli doprinos plaćen, Poreske prijave o obračunatim i plaćenim doprinosima za obavezno socijalno osiguranje na zarade - obrazac PP OD i Poreske prijave o obračunatim i plaćenim doprinosima za obavezno socijalno osiguranje na naknade zarada na teret drugih isplatioca - obrazac PP OD-1;

- za preduzetnike iz člana 17. stav 1. tačka 18. Zakona, uverenja poreske uprave da je dospeli doprinos plaćen;

- za sveštenike iz člana 17. stav 1. tačka 20. Zakona, uverenja poreske uprave da je dospeli doprinos plaćen;

- za verske službenike iz člana 17. stav 1. tačka 20. Zakona - izjave poslodavca da je dospeli doprinos plaćen, Poreske prijave o obračunatim i plaćenim doprinosima za obavezno socijalno osiguranje na zarade - obrazac PP OD i poreske prijave o obračunatim i plaćenim doprinosima za obavezno socijalno osiguranje na naknade zarada na teret drugih isplatioca - obrazac PP OD-1.

7) dokaza da je predata dokumentacija za utvrđivanje radne sposobnosti, odnosno invalidnosti po propisima o penzijskom i invalidskom osiguranju;

8) dokaza za drugog roditelja u slučaju nege deteta, u skladu sa članom 80. Zakona;

9) dokaza o prethodnom stažu osiguranja.

Član 78

Doznaku izdaje izabrani lekar iz člana 17. ovog pravilnika.

Ukoliko doznaku izdaje osiguraniku izabrani lekar iz oblasti ginekologije, pedijatrije ili stomatologije, dužan je da o tome obavesti izabranog lekara iz oblasti opšte medicine, odnosno medicine rada, zbog povezivanja privremene sprečenosti za rad u skladu sa Zakonom.

Član 79

Poslodavac koji isplaćuje naknadu zarade koja se obezbeđuje iz sredstava Republičkog zavoda, dužan je da matičnoj filijali dostavi Spisak obračunatih - isplaćenih naknada zarada u dva primerka sa dokumentacijom iz člana 77. ovog pravilnika radi prethodne kontrole.

Matična filijala je dužna da izvrši kontrolu dokumentacije i obračuna, odnosno utvrdi pravo na naknadu i visinu naknade i najkasnije u roku od 30 dana od dana prijema obračuna od poslodavca izvrši prenos odgovarajućeg iznosa sredstava na poseban račun poslodavca.

Član 80

Matična filijala zadržava u svojoj evidenciji jedan primerak Spiska obračunatih-isplaćenih naknada zarada sa dokazima na osnovu kojih je izvršen obračun naknade zarade. Drugi primerak Spiska obračunatih-isplaćenih naknada zarada overava se potpisom ovlašćenog lica i pečatom filijale i vraća se poslodavcu.

Član 81

Preduzetnicima i zaposlenima kod preduzetnika, pod uslovom da preduzetnici nemaju poseban račun, kao i sveštenicima i verskim službenicima, naknadu zarade koja se obezbeđuje iz sredstava matične filijale, obračunava i isplaćuje matična filijala.

Član 82

Za osiguranike koji su zaposleni kod više poslodavaca, pravo na naknadu zarade utvrđuje matična filijala, na osnovu dokaza iz člana 77. ovog pravilnika.

Matičnoj filijali obračun podnosi poslodavac na osnovu čije prijave je utvrđeno svojstvo osiguranika, uz dostavljanje dokaza od svih poslodavaca.

Matična filijala je dužna da izvrši kontrolu dokumentacije i obračuna, odnosno utvrdi pravo na naknadu i visinu naknade i najkasnije u roku od 30 dana od dana prijema obračuna od poslodavca, izvrši prenos odgovarajućeg iznosa sredstava na posebni račun onog poslodavca koji je dostavio obračun.

2. Ostvarivanje prava na naknadu troškova prevoza

Član 83 

O pravu na naknadu troškova prevoza u vezi sa korišćenjem zdravstvene zaštite rešava matična filijala. 

Naknada troškova prevoza isplaćuje se na osnovu podnetih dokaza.

Na zahtev osiguranog lica matična filijala dužna je da izda rešenje.

Član 84

Dokazi za isplatu naknade troškova prevoza iz člana 83. stav 2. ovog pravilnika jesu:

1) potvrda o potrebi putovanja overena datumom i pečatom davaoca usluga i potpisom i faksimilom lekara;

2) prevozna karta ili dokaz o ceni prevoza (potvrda prevoznika ili cenovnik prevoznika).

V KORIŠĆENJE ZDRAVSTVENE ZAŠTITE U INOSTRANSTVU

Član 85 

Radi korišćenja zdravstvene zaštite u inostranstvu u skladu sa Zakonom, matična filijala izdaje osiguranom licu potvrdu o korišćenju zdravstvene zaštite. 

Va KORIŠĆENJE ZDRAVSTVENE ZAŠTITE INOSTRANIH OSIGURANIKA I ČLANOVA NJIHOVIH PORODICA

Član 85a

Obrasci za korišćenje zdravstvene zaštite inostranih osiguranika jesu:

1. Zdravstveni list - Obrazac INO-1;

2. Obaveštenje o bolničkom lečenju inostranog osiguranika - Obrazac INO-2;

3. Izjava - Obrazac INO-3.

Obrasci iz stava 1. ovog člana upotrebljavaju se i za korišćenje zdravstvene zaštite članova porodice inostranih osiguranika.

Član 85b

Za korišćenje zdravstvene zaštite inostranih osiguranika za vreme privremenog boravka u Republici Srbiji, filijala na čijem području imaju privremeni boravak, izdaje Zdravstveni list - Obrazac INO-1 na osnovu potvrde inostranog nosioca socijalnog osiguranja, izdate na odgovarajućem obrascu. 

Na poleđini obrasca iz stava 1. ovog člana odštampano je objašnjenje o načinu, postupku i uslovima za korišćenje zdravstvene zaštite.

Obrazac iz stava 1. ovog člana je list formata A4 (dimenzije 210 mm x 297 mm), boja štampe crna na hartiji bele boje.

Član 85v

Obaveštenje o bolničkom lečenju inostranog osiguranika - Obrazac INO-2 popunjava zdravstvena ustanova koja je primila na lečenje inostranog osiguranika, a overava filijala koja je izdala Zdravstveni list - Obrazac INO-1.

Obrazac iz stava 1. ovog člana je list formata A4 (dimenzije 210 mm x 297 mm), boja štampe crna na hartiji bele boje.

Član 85g

Izjavu na Obrascu INO-3, daje inostrani osiguranik u slučaju da ne poseduje dokaz o pravu iz zdravstvenog osiguranja - potvrdu inostranog nosioca socijalnog osiguranja na osnovu zaključenog međunarodnog sporazuma, kao i u slučaju da zdravstvena ustanova nije naplatila troškove lečenja, a overava je ovlašćeno lice zdravstvene ustanove.

Obrazac iz stava 1. ovog člana je list formata A4 (dimenzije 210 mm x 297 mm), boja štampe crna na hartiji bele boje.

VI OBRASCI ZA OSTVARIVANJE PRAVA IZ OBAVEZNOG ZDRAVSTVENOG OSIGURANJA

Član 86 

Obrasci za ostvarivanje prava iz obaveznog zdravstvenog osiguranja jesu: 

1. Izjava o izboru i promeni izabranog lekara - Obrazac IL;

2. Uput za laboratoriju - Obrazac OZ-1; 

3. Uput doktoru specijalisti - Obrazac OZ-2;

4. Uput za stacionarno lečenje - Obrazac OZ-3;

5. Uput lekarskoj komisiji - Obrazac OZ-4; 

6. Ocena drugostepene lekarske komisije - Obrazac OZ-5;

7. Ocena lekarske komisije o potrebi rada sa skraćenim radnim vremenom u toku trajanja privremene sprečenosti za rad - Obrazac OZ-6;

8. Lekarski recept - Obrazac LR-1;

9. Nalog za propisivanje i izdavanje lekova sa Liste lekova pod posebnim režimom izdavanja - Obrazac N-1;

10. Nalog za propisivanje i izdavanje lekova koji se ne nalaze na Listi lekova - Obrazac N-2;

11. Nalog za davanje injekcija - Obrazac OZ-7;

12. Izveštaj o privremenoj sprečenosti za rad - Obrazac OZ-8;

13. Potvrda o ostvarenoj zaradi za utvrđivanje osnova za obračun naknade zarade - Obrazac OZ-9;

14. Potvrda o kretanju (porastu-smanjenju) zarada kod poslodavca za prvo usklađivanje osnova za naknadu zarade zaposlenog - Obrazac OZ-10;

15. Potvrda o kretanju (porastu-smanjenju) zarada kod poslodavca za naredna usklađivanja osnova za naknadu zarade zaposlenog - Obrazac OZ-10/1;

16. Spisak obračunatih-isplaćenih naknada zarada - Obrazac OZ-11;

17. Potvrda o potrebi putovanja u cilju ostvarivanja zdravstvene zaštite - Obrazac OZ-12 i

18. Potvrda o korišćenju zdravstvene zaštite u inostranstvu - Obrazac OZ-13.

Obrasci iz stava 1. ovog člana, odštampani su uz ovaj pravilnik i čine njegov sastavni deo.

Član 87

Izjava o izboru i promeni izabranog lekara daje se na obrascu Izjava o izboru izabranog lekara - Obrazac IL.

Obrazac iz stava 1. ovog člana je list formata A4 (dimenzije 210mm x 297mm) štampan crnom bojom na hartiji bele boje. 

Član 88

Izabrani lekar osigurano lice upućuje na dijagnostiku i dalje lečenje na osnovu:

1) Uputa za laboratoriju - Obrazac OZ-1; 

2) Uputa doktoru specijalisti - Obrazac OZ-2;

3) Uputa za stacionarno lečenje - Obrazac OZ-3.

Obrasci iz stava 1. ovog člana su listovi formata A4, (dimenzije 210mm x 297mm), boja štampe za obrazac iz tačke 1) - braon, za obrazac iz tačke 2) - plava i za obrazac iz tačke 3) - zelena, na hartiji bele boje.

Uput za doktora specijalistu i Uput za stacionarno lečenje iz stava 1. tač. 2. i 3. ovog člana, na poleđini obrasca sadrže ocenu lekarske komisije koja se daje kada se osigurano lice upućuje na lečenje van područja matične filijale.

Član 89

Na obrascu Uput lekarskoj komisiji - Obrazac OZ-4, daje se i ocena prvostepene lekarske komisije.

Obrazac iz stav 1. ovog člana je list formata A4 (dimenzije 210mm x 297mm) štampan plavom bojom na hartiji bele boje. 

Ocena drugostepene lekarske komisije daje se na obrascu Ocena drugostepene lekarske komisije - Obrazac OZ-5.

Obrazac iz stava 3. ovog člana je list formata A4 (dimenzije 210mm x 297mm) štampan crnom bojom na hartiji bele boje. 

Član 90

Pravo na rad sa skraćenim radnim vremenom u toku lečenja, radi bržeg uspostavljanja pune radne sposobnosti ostvaruje se na osnovu obrasca Ocena lekarske komisije o potrebi rada sa skraćenim radnim vremenom u toku trajanja privremene sprečenosti za rad - Obrazac OZ-6.

Obrazac iz stava 1. ovog člana je list formata A5 (dimenzije 210mm x 145mm) štampan braon bojom na hartiji bele boje. 

Član 91

Pravo na lekove ostvaruje se na osnovu obrazaca: 

1) Lekarski recept - Obrazac LR-1 (u daljem tekstu: lekarski recept);

2) Nalog za propisivanje i izdavanje lekova sa Liste lekova pod posebnim režimom izdavanja - Obrazac N-1 (u daljem tekstu: nalog N-1); 

3) Nalog za propisivanje i izdavanje lekova koji se ne nalaze na Listi lekova - Obrazac N-2 (u daljem tekstu: nalog N-2); 

4) Nalog za davanje injekcija - Obrazac OZ-7.

Član 92

Lekarski recept je obrazac pravougaonog oblika, širine 97mm, dužine 200mm (blok 100 listova), papir gramature 80 g/m2, boja štampe crna i svetlozelena sa antikopi elementima i gijoš mrežicama sa rozetom u oranž i svetlo crvenoj boji, na hartiji bele boje. 

Lekarski recept u gornjem desnom uglu obrasca ima serijski broj crne boje i bar-kod toga broja. Serijski broj je numerički i ima dvanaest cifara. Prve dve cifre označavaju filijalu Republičkog zavoda na čijem području je sedište davaoca usluga u kojoj se propisuju lekovi, treća cifra do jedanaeste označavaju redni broj štampanog obrasca recepta u okviru jedne filijale Republičkog zavoda, a dvanaesta cifra označava kontrolni broj prema Lunovom algoritmu. Serijskim brojem obezbeđuje se kontrola: štampanja i distribucije obrazaca LR-1, propisivanja lekova i izdavanja lekova na lekarski recept.

Lekarski recept se koristi za propisivanje i izdavanje lekova sa Liste lekova. Na jednom obrascu lekarskog recepta može se propisati samo jedan lek za jedno osigurano lice. 

Član 93

Nalog N-1 je obrazac pravougaonog oblika, širine 190mm i dužine 120mm, boja štampe roze, tamno roze i crna na hartiji bele boje.

Na nalogu N-1 u gornjem levom uglu nalazi se jedinstveni osmocifreni broj koji služi za identifikaciju referentnog davaoca usluga, u sredini se nalazi tekst "Republički zavod za zdravstveno osiguranje" i u gornjem desnom uglu je oznaka N-1.

Na nalogu N-1 propisuju se i izdaju lekovi sa Liste lekova sa posebnim režimom izdavanja.

Nalog N-1 ima tri karbonizirana primerka (original i dve kopije). Original se dostavlja nadležnoj filijali Republičkog zavoda, jedna kopija ostaje u bolničkoj apoteci, a drugu kopiju zadržava lekar koji je propisao lek.

Na nalogu N-1 može da se propiše samo jedan lek za jedno osigurano lice. 

Na nalogu N-1 lekovi se izdaju samo u bolničkim apotekama referentnih davalaca usluga. 

Član 94

Nalog N-2 je obrazac pravougaonog oblika, širine 190 mm i dužine 120 mm, boja štampe svetlo plava, plava i crna na hartiji bele boje.

Na nalogu N-2 u gornjem levom uglu nalazi se jedinstveni osmocifreni broj koji služi za identifikaciju referentnog davaoca usluga, u sredini se nalazi tekst "Republički zavod za zdravstveno osiguranje" i u gornjem desnom uglu je oznaka N-2.

Na nalogu N-2 propisuju se i izdaju lekovi koji se ne nalaze na Listi lekova u skladu sa opštim aktom Republičkog zavoda. 

Nalog N-2 ima tri karbonizirana primerka (original i dve kopije). Original se dostavlja nadležnoj filijali Republičkog zavoda, jedna kopija ostaje u bolničkoj apoteci, a drugu kopiju zadržava lekar koji je propisao lek.

Na nalogu N-2 može da se propiše samo jedan lek za jedno osigurano lice. 

Na nalogu N-2 lekovi se izdaju samo u bolničkim apotekama referentnih davalaca usluga. 

Član 95

Lekarski recept, nalog N-1 i nalog N-2 iz člana 91. ovog pravilnika, štampa isključivo ponuđač koga u skladu sa Zakonom o javnim nabavkama izabere i ovlasti Republički zavod.

Davaoci usluga obrasce lekarskog recepta, naloga N-1 i naloga N-2 mogu da naručuju i preuzimaju isključivo kod ponuđača iz stava 1. ovog člana, što se bliže reguliše ugovorom o sprovođenju i finansiranju zdravstvene zaštite između filijale i davaoca usluga.

Član 96

Nalog za davanje injekcija je obrazac pravougaonog oblika, širine 120 mm i dužine 170mm (blok 100 listova), boja štampe crna na hartiji bele boje.

Na nalogu za davanje injekcija - Obrazac OZ-7 propisuju se ampulirani lekovi sa Liste lekova u davaocu usluga primarne zdravstvene zaštite.

Član 97

Pravo na naknadu zarade za vreme privremene sprečenosti za rad osiguranik ostvaruje na osnovu obrasca Izveštaj o privremenoj sprečenosti za rad (doznaka) - Obrazac OZ-8 .

Obrazac iz stava 1. ovog člana je list formata A4 (dimenzije 210mm x 297 mm) boja štampe zelena na hartiji bele boje.

Obrazac iz stava 1. ovog člana popunjava se u tri primerka.

Član 98

Obračun naknade zarade vrši se na osnovu obrasca Potvrda o ostvarenoj zaradi za utvrđivanje osnova za obračun naknade zarade - Obrazac OZ-9. 

Obrazac iz stava 1. ovog člana je list formata A4 (dimenzije 210mm x 297mm) boja štampe crna na hartiji bele boje.

Član 99

Usklađivanje osnova za naknadu zarade vrši se na osnovu obrazaca:

1) Potvrde o kretanju (porastu-smanjenju) zarada kod poslodavca za prvo usklađivanje osnova za naknadu zarade - Obrazac OZ-10;

2) Potvrde o kretanju (porastu-smanjenju) zarada kod poslodavca za naredna usklađivanja osnova za naknadu zarade - Obrazac OZ-10/1.

Obrasci iz stava 1. ovog člana su listovi formata A4 (dimenzije 210mm x 297mm), boja štampe crna na hartiji bele boje.

Potvrde iz stava 1. ovog člana popunjava poslodavac i dostavlja matičnoj filijali osiguranika.

Član 100

Evidencija isplaćenih naknada zarada vodi se na obrascu Spisak obračunatih-isplaćenih naknada zarada - Obrazac OZ-11.

Obrazac iz stava 1. ovog člana je pravougaonog oblika, širine 245mm i dužine 320mm (blok 100 listova), boja štampe crna na hartiji bele boje.

Član 101

Naknadu troškova prevoza u vezi sa ostvarivanjem zdravstvene zaštite osigurano lice i pratilac osiguranog lica ostvaruju na osnovu obrasca Potvrda o potrebi putovanja u cilju ostvarivanja zdravstvene zaštite - Obrazac OZ-12.

Obrazac iz stava 1. ovog člana je list formata A4 (dimenzije 210mm x 297mm) boja štampe crna na hartiji bele boje.

Član 102

Pravo na korišćenje zdravstvene zaštite u inostranstvu na teret sredstava obaveznog zdravstvenog osiguranja u zemljama sa kojima nije zaključen međunarodni ugovor o socijalnom osiguranju, osigurano lice ostvaruje na osnovu obrasca Potvrda o korišćenju zdravstvene zaštite u inostranstvu - Obrazac OZ-13.

Na poleđini obrasca iz stava 1. ovog člana odštampano je objašnjenje o načinu, postupku i uslovima za korišćenje zdravstvene zaštite u inostranstvu.

Obrazac iz stav 1. ovog člana je list formata A4 (dimenzije 210mm x 297mm) boja štampe crna na hartiji bele boje. 

VII PRELAZNE I ZAVRŠNE ODREDBE

Član 103

Obrasci za ostvarivanje prava iz obaveznog zdravstvenog osiguranja, koji se koriste do dana stupanja na snagu ovog pravilnika mogu da se koristite do 30. juna 2007. godine.

Član 104

Danom početka primene ovog pravilnika prestaje da važi Pravilnik o uslovima i načinu ostvarivanja prava iz zdravstvenog osiguranja ("Službeni glasnik RS", br. 44/99, 37/02, 62/03, 1/04, 43/04, 44/05 i 109/05), Odluka o prijavljivanju i evidencijama u vezi sa ostvarivanjem prava iz zdravstvenog osiguranja, osim člana 2. stav 1. alineja 8 i člana 13. stav 1. ("Službeni glasnik RS", broj 18/91), Pravilnik o obrascima za ostvarivanje prava na zdravstvenu zaštitu, načinu i postupku vođenja evidencija ("Službeni glasnik SAPV", br. 30/84 i 6/88), Odluka o obrascu lekarskog recepta za propisivanje i izdavanje lekova na teret sredstava zdravstvenog osiguranja ("Službeni glasnik RS", broj 37/05) i Odluka o obrascima naloga za propisivanje lekova koje izdaju bolničke apoteke na teret sredstava zdravstvenog osiguranja ("Službeni glasnik RS", broj 57/05).

Član 105

Ovaj pravilnik stupa na snagu narednog dana od dana objavljivanja u "Službenom glasniku RS", a primenjuje se od 1. januara 2007. godine.

 

Samostalni član Pravilnika o izmenama i dopunama
Pravilnika o načinu i postupku ostvarivanja prava iz obaveznog zdravstvenog osiguranja 

("Sl. glasnik RS", br. 38/2007)

Član 22

Ovaj pravilnik stupa na snagu osmog dana od dana objavljivanja u "Službenom glasniku RS", a primenjuje se od 1. jula 2007. godine, osim čl. 19, 20. i 21. ovog pravilnika, koji se primenjuju od dana stupanja na snagu ovog pravilnika.

 

Samostalni član Pravilnika o izmenama i dopunama
Pravilnika o načinu i postupku ostvarivanja prava iz obaveznog zdravstvenog osiguranja 

("Sl. glasnik RS", br. 97/2007)

Član 9

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

Sledeći
